ສຳພາດ ທ່ານເທບ ຖາວອນສຸກ ຈິດຕະກອນ ລາວ - ການາດາ ລະດັບສາກົນ
ທ່ານເທບ ຖາວອນສຸກ ນັກແຕ້ມອາຊີບ ເຊື້ອສາຍລາວ-ການາດາ ລະດັບສາກົນ ຊຶ່ງຜົນງານ ຂອງທ່ານ ໄດ້ຖືກ ຊື້ສະສົມໄວ້ ໂດຍບັນດາບໍລິສັດໃຫຍ່ໆ ແລະສ່ວນບຸກຄົນ ຢູ່ທົ່ວໂລກ.
ໃນລາຍການຊີວິດຊາວລາວມື້ນີ້ ເຮົາຈະນຳເອົາການສຳພາດ ກັບທ່ານເທບ ຖາວອນສຸກ ຈິດຕະກອນ ຫລືນັກແຕ້ມຮູບ ທີມີ ຊື່ສຽງຢູ່ ໃນວົງການສາກົນຜູ້ນຶ່ງ ມາສະເໜີທ່ານ ທ່ານເທບ ມີ ເຊື້ອສາຍລາວ ທີ່ໄດ້ມາໃຊ້ ຊີວິດຢູ່ ສະຫະລັດ ແລະການາດາ ຕັ້ງແຕ່ປີ 1966 ແລະປັດຈຸບັນນີ້ິຕັ້ງຖິ່ນຖານຢູ່ ເມືອງ Calvary ທາງຕາເວັນຕົກຂອງ ປະເທດການາດາ ບ່ອນທີ່ທ່ານ ແຕ້ມຮູບ ແລະນຳອອກສະແດງຂາຍຢູ່ທົ່ວໂລກ ເລື້ອງຊີວິດຄວາມເປັນ ມາຂອງຜູ້ກ່ຽວເປັນຢ່າງໃດ ກິ່ງສະຫວັນ ຈະນຳມາສະເໜີທ່ານ ໃນອັນດັບຕໍ່ໄປ ສະບາຍດີ ທ່ານຜູ້ຟັງທີ່ເຄົາລົບ ມື້ນີ້ຂ້າພະເຈົ້າ ຈະຂໍແນະນຳໃຫ້ທ່ານຮູ້ຈັກກັບ ຈິດຕະ ກອນ ຫລືນັກແຕ້ມຮູບ ເຊື້ອສາຍລາວທີ່ມີຊື່ສຽງຢູ່ໃນວົງການສາກົນຜູ້ນຶ່ງ ທ່ານຜູ້ນີ້ມີ ຊື່ວ່າ ເທບ ຖາວອນສຸກ ເກີດທີ່ບ້ານນາໄຊ ນະຄອນຫລວງວຽງຈັນ ປັດຈຸບັນ ທ່ານເທບ ຕັ້ງຖິ່ນຖານຢູ່ ເມືອງ Calvary ທາງທິດຕາເວັນຕົກຂອງປະເທດການາດາ ຊີວິດຄວາມ ເປັນມາຂອງທ່ານເທບ ເປັນທີ່ໜ້າສັນລະເສີນ ເກີດມາພ້ອມກັບ ພອນສະຫວັນ ອັນປະເສີດ ທ່ານເປັນນັກປັດຊະຍາ ແລະ ເປັນນັກແຕ້ມຮູບອາຊີບ ຢູ່ໃນລະດັບສາກົນ ທ່ານເທບ ໄດ້ເດີນທາງອອກຈາກ ປະເທດລາວມາໃນປີ 1966 ມາສຶກສາທີ່ ມະຫາວິທະ ຍາໄລ St Lawrence ທີ່ເມືອງ Canton ລັດ New York ສຳເລັດການສຶກສາຝ່າຍ ປະ ຊາສຳພັນຕ່າງປະເທດ ແລະສາມາດປາກໄດ້ຫົກພາສາຢ່າງຄ່ອງແຄ່ວ ຫລັງຈາກນັ້ນ ທ່ານເທບ ໄດ້ເຂົ້າໄປຕັ້ງຖິ່ນຖານຢູ່ເມືອງ Calvary ຊຶ່ງເທົ້າເຖິງປັດຈຸບັນນັບເປັນເວລາ ໄດ້ 43 ປີ ທ່ານເທບ ໄດ້ເລົ່າຊີວິດເບື້ອງຕົ້ນສູ່ຟັງດັ່ງນີ້ : ຢູ່ໃນສະໄໝ ການປົກຄອງຂອງ ພະລາຊາອານາຈັກລາວ ເມື່ອ 40 ກວ່າປີກ່ອນ ໃນເວລາທີ່ ທ່ານເທບ ຍັງເປັນນັກຮຽນຢູ່ ມັດທະຍົມ Lycee de Vientiane ທ່ານໄດ້ເລົ່າຊີວິດ ກ່ຽວກັບການສຶກສາ ແລະໄດ້ເລີ້ມແຕ້ມຮູບມາດັ່ງນີ້ : ສິ່ງທີ່ຝັງໄວ້ຢູ່ໃນສ່ວນເລິກຫົວໃຈຂອງ ສຸພາບບູຣຸດຄົນນີ້ ແມ່ນເຕັມໄປດ້ວຍມະໂນພາບແຫ່ງຄວາມສະຫງົບ ຄວາມອ່ອນນ້ອມຂອງວັດທະນາທຳລາວ ແລະທຳມະຊາດອັນງົດງາມ ອັນເປັນບ້ານເກີດເມືອງນອນ ທີ່ປະກອບດ້ວຍສີສັນອັນຊຸ່ມເຢັນຂອງປະເທດຮ້ອນ ທ່ານເທບ ໄດ້ຖ່າຍທອດພາບເຫລົ່ານີ້ອອກມາ ໂດຍ ຜ່ານທາງຈິດໃຈ ມາສູ່ນີ້ວມືຢ່າງຮິ່ນຕອງ ໝັ່ນພຽນ ແລະຢູ່ໃນສະມາທິ ອັນເປັນ ເທັກນິກທີ່ໜ້າງຶດງໍ້ ທ່ານໄດ້ກ່າວເຖິງວິທີການໃຊ້ວັດຖຸ ທີ່ແຕ້ມອອກມາໃສ່ແຜ່ນເຈ້ຍ ແລະຜ້າສຳລັບແຕ້ມຮູບດັ່ງນີ້ : ສິນລະປະການແຕ້ມຮູບ ໄດ້ເກີດມີມາພ້ອມກັບມະນຸດຊາດ ຕັ້ງຫລາຍໆພັນປີ ບັນທຶກຮູບພາບຄວາມສີວິໄລຂອງມະນຸດ ແຕ່ລະສະໄໝໄດ້ຄົ້ນພົບເຫັນຢູ່ຝາຖຳ້ ເພດານໂບດ ແລະ ວິຫານ ອັນເປັນວັດຖຸໂບຮານ ເກົ່າແກ່ຂອງມະນຸດ ການແຕ້ມຮູບ ແມ່ນຈິນຕະນາການ ຂອງມະນຸດ ທີ່ໄດ້ຖືກພັດທະນາມາຈາກບັນດາປະເທດອຸດສາຫະກຳທີ່ຮັ່ງມີ ແລະມີລັກສູດການຮຽນ ຢູ່ສະຖາບັນຊັ້ນສູງ ຜົນງານຂອງ ບັນດານັກສິນລະປິນ ທີ່ມີຊື່ສຽງໄດ້ຖືກຊື້ດ້ວຍລາຄາແພງ ຖືກຮັກສາສະສົມໄວ້ຢູ່ຕາມບ້ານເຮືອນຂອງຜູ້ຮັ່ງມີ ແລະວາງສະແດງຢູ່ຕາມຫໍພິພິດທະພັນ ທີ່ມີຊື່ສຽງຢູ່ທົ່ວໂລກ ທ່ານເທບ ໄດ້ນຳຜົນງານຂອງທ່ານໄປສະແດງຢູ່ໃນຫ້າທະວີບຂອງໂລກ ໄດ້ຖືກຊື້ຮັກສາໄວ້ຈາກ ບັນດາບໍລິສັດໃຫຍ່ໆຢູ່ທົ່ວໂລກ ແລະບັນດາສ່ວນບຸກຄົນນຳ ລາຄາຮູບແຕ້ມຂອງທ່ານເທບເລີ້ມ ຈາກ 2,500 ໂດລາ ຫາ 48,000 ໂດລາ ບັນດາຮູບເຫລົ່ານີ້ ແຕ້ມ ດ້ວຍສີນຳ້ນຳ້ເມິກ ແລະ pastel ໃສ່ເຈັ້ຍເຂົ້າ ສ່ວນສີນຳ້ມັນ ນັ້ນ ທ່ານໄດ້ໃຊ້ເວລາ 2 ເດືອນ ຫາ 2 ປີ ຫລືດົນກວ່ານັ້ນຊ້ຳ ທ່ານເທບ ໄດ້ເລົ່າກ່ຽວກັບ ການຂາຍຮູບແຕ້ມຂອງທ່ານວ່າ : ເຖິງແມ່ນວ່າ ທ່ານເທບ ໄດ້ມາໃຊ້ຊີວິດຢູ່ຕ່າງປະເທດຫລາຍ ດົນກວ່າຢູ່ບ້ານເກີດເມືອງນອນຂອງຕົນກໍຕາມ ແຕ່ສິ່ງທີ່ຍັງຝັງໄວ້ຢູ່ໃນສ່ວນເລິກຂອງຫົວໃຈຂອງຜູ້ກ່ຽວແລ້ວ ກໍແມ່ນວ່າ ທ່ານຍັງເປັນຄົນລາວ ຢູ່ສະເໝີ ສິ່ງທີ່ພິສູດໃຫ້ເຫັນຄວາມຈິງນີ້ໄດ້ນັ້ນກໍຄື ການລະບາຍຄວາມຮູ້ສຶກຂອງທ່ານ ອອກມາຜ່ານຮູບແຕ້ມ ຊຶ່ງທ່ານເທບ ໄດ້ເລົ່າເຖິງມະໂນພາບສູ່ຟັງດັ່ງນີ້ : ທ່ານເທບ ມີຄວາມມ່ວນຊື່ນກັບການໃຊ້ຊີວິດ ຫົກເດືອນຢູ່ ເມືອງ Calvary ແລະອີກຫົກເດືອນຢູ່ ນະຄອນຫລວງພະບາງ ບ່ອນທີ່ທ່ານມີຮ້ານ Art Gallery ວາງສະແດງ ແລະ ຂາຍ ຖ້າຫາກທ່ານ ໄດ້ມີໂອກາດໄປຢ້ຽມຢາມ ນະຄອນ ຫລວງພະບາງ ຢ່າລືມແວ່ຊົມຜົນງານຂອງ ທ່ານເທບ ຖາວອນສຸກ ໄດ້ທີ່ ສາຍຝົນ ກາເລີຣີ